यूक्रेन-रूस जंग के बाद दोनों की पहली मुलाकात; बाइडेन ने PM मोदी को गले लगाया
PM Narendra Modi at Hiroshima G7 Summit; World Leaders Meet Modi, US President Goes to His Seat, British PM Embraces Him जापान के हिरोशिमा शहर में हो रही G-7 समिट के दौरान अमेरिका के राष्ट्रपति जो बाइडेन ने PM मोदी से मुलाकात की। दोनों ने एक दूसरे को गले लगाया।
जापान के हिरोशिमा शहर में जारी G7 समिट के दौरान यूक्रेन के राष्ट्रपति वोलोदिमिर जेलेंस्की ने प्रधानमंत्री नरेंद्र मोदी से मुलाकात की। रूस-यूक्रेन जंग शुरू होने के बाद दोनों नेताओं की यह पहली मुलाकात थी। हालांकि 15 महीने से जारी जंग के दौरान मोदी और जेलेंस्की फोन पर बात कर चुके हैं।
हिरोशिमा में दोनों नेताओं के बीच बातचीत भी हुई। इस दौरान नेशनल सिक्योरिटी एडवाइजर (NSA) अजित डोभाल मौजूद थे। जानकारी के मुताबिक प्रधानमंत्री मोदी ने जेलेंस्की से कहा- यूक्रेन जंग इकोनॉमी और पॉलिटिक्स का नहीं, इंसानियत का मुद्दा है। भारत इस जंग को खत्म करने के लिए हर कदम उठाने तैयार है।
बाइडेन चलकर मोदी की सीट तक आए, मोदी को गले लगाया
हिरोशिमा में G7 की बैठक शुरू होने से पहले अमेरिका के राष्ट्रपति जो बाइडेन ने प्रधानमंत्री नरेंद्र मोदी से मुलाकात की। इस दौरान वो वर्ल्ड लीडर्स के बीच बैठे मोदी से मिलने उनकी सीट तक आए और उन्हें गले लगाया।
मोदी-बाइडेन अब तक 5 बार मिल चुके हैं 
PM मोदी इससे पहले 5 बार अमेरिकी राष्ट्रपति बाइडेन से मुलाकात कर चुके हैं। उनकी पहली मुलाकात सितंबर 2021 में अमेरिका में हुई थी। तब दोनों नेताओं ने व्हाइट हाउस में करीब 90 मिनट तक बातचीत की थी। इसके बाद मोदी और बाइडेन अक्टूबर में इटली में G-20 समिट के दौरान मिले थे।
दोनों नेताओं की अगली मुलाकात मई 2022 में QUAD समिट के दौरान हुई थी। फिर दोनों जून 2022 में G-7 समिट के दौरान जर्मनी में मिले थे। मोदी-बाइडेन की आखिरी मुलाकात नवंबर 2022 में इंडोनेशिया के बाली में G-20 समिट के दौरान हुई थी।
प्रधानमंत्री ने ब्रिटिश PM सुनक को गले लगाया
हिरोशिमा में प्रधानमंत्री मोदी की ब्रिटेन के PM ऋषि सुनक से भी मुलाकात हुई। उन्हें भी प्रधानमंत्री मोदी ने गले लगाया। इस दौरान दोनों देशों के डेलिगेशन भी मौजूद थे। सुनक ब्रिटेन के पहले भारतवंशी और गैर श्वेत प्रधानमंत्री हैं। वे भारतीय सॉफ्टवेयर कंपनी इंफोसिस के को-फाउंडर नारायण मूर्ति के दामाद भी हैं।
पद्मश्री से सम्मानित जापान के हिंदी लेखक से मिले PM
जापान में प्रधानमंत्री मोदी ने पद्मश्री सम्मान पा चुके जापानी लेखक डॉक्टर तोमियो मिजोकामी से भी मुलाकात की। मोदी ने कहा कि उन्होंने भारतीय साहित्य को जापान तक पहुंचाने में बड़ा योगदान दिया है। साथ ही उनकी कोशिशों से दोनों देश करीब आए हैं।
PM ने जर्मन चांसलर के साथ फोटो शेयर की
प्रधानमंत्री ने G7 की मीटिंग से पहले जर्मनी के चांसलर ओलाफ शोल्ज से मुलाकात की। इस द्विपक्षीय मुलाकात के बाद प्रधानमंत्री ने जर्मन चांसलर के साथ अपनी फोटो शेयर करते हुए उन्हें अपना दोस्त बताया। मोदी ने लिखा- दोस्त से मिलकर अच्छा लगा।
दक्षिण कोरिया के राष्ट्रपति से मुलाकात और बातचीत की
इससे पहले PM मोदी ने दक्षिण कोरिया के प्रधानमंत्री यून सुक यिओल से मुलाकात की। दोनों नेताओं के बीच द्विपक्षीय वार्ता भी हुई। इसके अलावा वे समिट को होस्ट कर रहे जापान के प्रधानमंत्री से भी मिले। मोदी ने कहा कि जापानी PM फुमियो किशिदा के साथ बेहतरीन बातचीत हुई। हमने भारत-जापान के रिश्तों को और बेहतर बनाने पर जोर दिया।
हिरोशिमा में गांधी प्रतिमा का अनावरण किया
PM मोदी ने हिरोशिमा में महात्मा गांधी की प्रतिमा का अनावरण किया। मोदी ने कहा, 'आज भी दुनिया 'हिरोशिमा' शब्द सुनते ही सहम जाती है। मुझे G7 शिखर सम्मेलन के लिए अपनी जापान यात्रा के दौरान महात्मा गांधी की प्रतिमा का अनावरण करने का अवसर मिला।'
मोदी ने कहा कि हिरोशिमा में महात्मा गांधी की मूर्ति अहिंसा के विचार को आगे बढ़ाएगी। मैंने जापानी PM को जो बोधि वृक्ष उपहार में दिया था, वह यहां हिरोशिमा में लगाया गया है ताकि लोग यहां आने पर शांति के महत्व को समझ सकें।'
G7 की मीटिंग में गेस्ट के तौर पर शामिल हुए हैं मोदी
प्रधानमंत्री नरेंद्र मोदी हिरोशिमा में जारी G7 की बैठक में गेस्ट के तौर पर शामिल हुए हैं। G7 दुनिया के सात विकसित और अमीर देशों का समूह है। जिसमें कनाडा, फ्रांस, जर्मनी, इटली, जापान, ब्रिटेन और अमेरिका शामिल हैं। इसे ग्रुप ऑफ सेवन भी कहा जाता है। यहां से प्रधानमंत्री पापुआ न्यू गिनी और ऑस्ट्रेलिया की यात्रा पर जाएंगे।
ये खबर भी पढ़ें...
G7 की चीन को चेतावनी- किसी का दबदबा मंजूर नहीं:साझा बयान में कहा- आर्थिक हालात को हथियार बनाया तो परिणाम भुगतना होगा
दुनिया की सात विकसित इकोनॉमी के संगठन G7 ने साझा स्टेटमेंट में चीन को सख्त चेतावनी दी है। संगठन ने चीन का नाम लिए बिना दुनिया से किसी एक देश का आर्थिक दबदबा खत्म करने की शपथ ली। जापान के हिरोशिमा शहर में संगठन की मीटिंग के दूसरे दिन जॉइंट स्टेटमेंट जारी किया गया। पढ़ें पूरी खबर...